भारत को खतरा समझना बंद करे पाक : ओबामा  
अमेरिकी राष्ट्रपति बराक ओबामा ने कहा है कि भारत को अपने लिए खतरा समझना पाकिस्तान की एक बड़ी भूल है।
भारत-पाक संबंधों पर अमेरिका के राष्ट्रपति बराक ओबामा ने अहम बयान दिया है। ओबामा ने कहा है कि भारत को अपने लिए खतरा समझना पाकिस्तान की एक बड़ी भूल है। बीसीसी को दिए एक इंटरव्यू में ओबामा का कहना था कि अगर भारत और पाकिस्तान के बीच शांति हो तो फायदा पाकिस्तान का है क्योंकि शांति होने पर कारोबार बढ़ेगा और तब पाकिस्तान भी भारत की तरह तरक्की कर सकेगा। अमेरिकी राष्ट्रपति ने कहा कि पाकिस्तान हर मुद्दे को भारत के हिसाब से देखता है। उन्होंने कहा कि चाहे अफ़गानिस्तान का मुद्दा हो या सीमावर्ती इलाकों का पाकिस्तान उसे इस नज़रिए से देखता है कि इसका असर भारत और हमारे संबंधों पर क्या पड़ेगा।  ओबामा ने कहा कि पाकिस्तान के लिए सबसे बड़ा ख़तरा उसकी ज़मीन पर ही है और अमेरिका कोशिश कर रहा है कि पाकिस्तान इस बात को समझे और इसे अपनी सोच में शामिल करे।